จี้หน่วยงานรัฐ เร่งเบิกจ่ายงบ ช้าถูกตัดเงิน
กรมบัญชีกลางแจงเงินกันไว้เบิกเหลื่อมปี ให้เสร็จ ก.ย. 2558 หากไม่ทันถูกตัดงบ
30 พ.ค. 2558

กรมบัญชีกลางแจงเงินกันไว้เบิกเหลื่อมปี ให้เสร็จ ก.ย. 2558 หากไม่ทันถูกตัดงบ
นายมนัส แจ่มเวหา อธิบดีกรมบัญชีกลาง เปิดเผยว่า คณะรัฐมนตรี (ครม.) มีมติเมื่อวันที่ 26 พ.ค. 2558 ให้รัฐมนตรีเจ้าสังกัดกำกับดูแลหัวหน้าส่วนราชการ รัฐวิสาหกิจ และหน่วยงานอื่นของรัฐ ติดตามและเร่งรัดการเบิกจ่ายเงินงบประมาณ พ.ศ. 2555–2557 ให้เสร็จสิ้นภายในปีงบประมาณ 2558 และหากส่วนราชการใดไม่สามารถก่อหนี้ผูกพันได้ทันสิ้นเดือน ก.ย. 2558 ให้เงินงบประมาณนั้นพับไป
“ย้ำให้ส่วนราชการ รัฐวิสาหกิจ เร่งก่อหนี้และเบิกจ่ายให้เสร็จในเดือน ก.ย. หากไม่ทันงบดังกล่าวจะถูกพับไป” นายมนัส กล่าว 
ทั้งนี้ ยกเว้นกรณีเป็นงบผูกพันข้ามปีงบประมาณ หรือหน่วยงานมีความจำเป็นต้องดำเนินการต่อ หรืออยู่ระหว่างขั้นตอนการจัดซื้อจัดจ้าง แต่ไม่สามารถก่อหนี้ผูกพันได้ทันภายในระยะเวลาดังกล่าว ให้เสนอ ครม.พิจารณาเป็นกรณีๆ ไป
นอกจากนี้ กรมบัญชีกลางได้แจ้งเวียนหนังสือให้ส่วนราชการ รัฐวิสาหกิจ และหน่วยงานอื่นของรัฐ รายงานสถานะเงินงบประมาณ พ.ศ. 2555-2557 กรณีไม่มีหนี้ผูกพันให้กรมบัญชีกลางทราบโดยด่วน ภายในวันที่ 29 พ.ค. 2558
สำหรับการเบิกจ่ายเงินกันไว้เบิกเหลื่อมปีของปีงบประมาณ พ.ศ. 2555–2557 ตั้งแต่ต้นปีงบถึงวันที่ 22 พ.ค. 2558 เบิกจ่ายได้ 1.56 แสนล้านบาท คิดเป็น 47.1% ของเงินกันฯ 3.32, แสนล้านบาท ส่วนเงินกันฯ กรณีไม่มีหนี้ มี 1.02 แสนล้านบาท คลังขยายให้เบิกจ่ายได้ถึงวันที่ 30 ก.ย. 2558